**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍ និងនីតិវិធី

ស្តីពីៈ

ការវាយតម្លៃការសិក្សារបស់និស្សិត

​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យ ប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីតម្លាភាព និងប្រសិទ្ធភាព ក្នុងការវាយតម្លៃការសិក្សារបស់និស្សិត គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក១

បញ្ញត្តិទូទៅ

**ប្រការ១:** គោលការណ៍នេះមានឈ្មោះថា “គោលការណ៍ វាយតម្លៃការសិក្សារបស់និស្សិត “ ត្រូវបានរៀបចំចងក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំសាកលវិទ្យាល័យ។

**ប្រការ២:** គោលការណ៍នេះមានគោលដៅ និងព្រំដែនអនុវត្តសម្រាប់ការវាយតម្លៃការសិក្សា របស់និស្សិតគ្រប់មហាវិទ្យាល័យ គ្រប់កម្រិតសិក្សាទាំងអស់​ របស់សាកលវិទ្យាល័យគ្រប់គ្រង និង សេដ្ឋកិច្ចនៅទីតាំងគោល និងសាខាទាំងអស់ដែលមាននៅក្នុងព្រះរាជាណាចក្រកម្ពុជា។

ជំពូក២

គោលបំណងនៃការវាយតម្លៃការសិក្សារបស់និស្សិត

**ប្រការ៣:** ដើម្បីជាមូលដ្ឋានសម្រាប់ការវាយតម្លៃលើដំណើរការសិក្សារបស់និស្សិត សំដៅធានាឱ្យបាននូវស្តង់ដារមួយដែលមានតម្លាភាព និងប្រសិទ្ធភាព។

**ប្រការ៤:** ដើម្បីធានា និងលើកកំពស់គុណភាពអប់រំឩត្តមសិក្សាឱ្យមានប្រសិទ្ធិភាពស្របតាមបទដ្ឋានជាតិ និងមានលក្ខណៈអន្តរជាតិ។

**ប្រការ៥:** ដើម្បីឱ្យនិស្សិត មានសមត្ថភាពគ្រប់គ្រាន់សម្រាប់ការសិក្សាបន្ត ក្នុងឆ្នាំសិក្សាបន្តបន្ទាប់។

**ប្រការ៦:** ដើម្បីដឹងនូវចំណុចខ្លាំង និងចំណុចខ្វះខាតក្នុងការរៀន និងបង្រៀន ។

ជំពូក៣

លក្ខណៈវិនិច្ឆ័យ នៃការវាយតម្លៃការសិក្សារបស់និស្សិត

**ប្រការ៧:​​​​** និស្សិតដែលអាចវាយតម្លៃបានលុះណាតែៈ

 **១-ការវាយតម្លៃបញ្ចប់មុខវិជ្ជា (ឆមាសសិក្សា)**

-មានវត្តមានក្នុងថ្នាក់រៀនយ៉ាងតិចបំផុត ៧០ភាគរយ

-បានសិក្សាគ្រប់មុខវិជ្ជាតាមឆមាសនីមួយៗតាមកម្មវិធីសិក្សារបស់សាកលវិទ្យាល័យ

-មានក្រមសីលធម៌ល្អ (គោរពវិន័យ និងបទបញ្ជាផ្ទៃក្នុងរបស់សាកលវិទ្យាល័យ)

-បានបង់ថ្លៃសិក្សាគ្រប់ចំនួនក្នុងឆមាសនោះ

 **២-ការវាយតម្លៃបញ្ចប់ការសិក្សា**

-មានវត្តមានក្នុងថ្នាក់រៀនយ៉ាងតិចបំផុត ៨០ភាគរយរៀងរាល់ឆ្នាំសិក្សា

-បានសិក្សា និងប្រឡងជាប់គ្រប់មុខវិជ្ជាតាមឆមាសនីមួយៗក្នុងកម្មវិធីសិក្សា របស់សាកលវិទ្យាល័យ

-មានក្រមសីលធម៌ល្អ (គោរពវិន័យ និងបទបញ្ជាផ្ទៃក្នុងរបស់សាកលវិទ្យាល័យ )

-បានបង់ថ្លៃសិក្សាគ្រប់ចំនួន តាមឆ្នាំសិក្សានីមួយៗ

 ជំពូក៤

នីតិវិធី នៃការវាយតម្លៃការសិក្សារបស់និស្សិត

**ប្រការ៨:** នីតិវិធីនៃការវាយតម្លៃមានដូចតទៅៈ

 **១-ការដាក់កិច្ចការអោយនិស្សិតមានដូចជាៈ**

-ការឱ្យនិស្សិតឆ្លើយនូវសំនួរផ្ទាល់មាត់

-ការឱ្យនិស្សិតធ្វើសំនួរពិភាក្សាតាមក្រុម

-ការដាក់កិច្ចការឱ្យនិស្សិតធ្វើនោផ្ទះ

-ការដាក់កិច្ចការឱ្យនិស្សិតធ្វើការស្រាវជ្រាវនៅតាមសហគមន៍

-ការប្រឡងពាក់កណ្តាលវគ្គសិក្សា

 **២-ពន្យល់ណែនាំដល់និស្សិតពីកិច្ចការដែលត្រូវធ្វើ**

 **៣-ប្រមូលកិច្ចការដែលដាក់អោយនិស្សិតធ្វើ**

 **៤-ធ្វើការកែកិច្ចការនិស្សិត**

 **៥-ប្រគល់សន្លឹកកិច្ចការដល់និស្សិត ដើម្បីអោយនិស្សិតបានដឹងអំពីកំហុសឆ្គង**

ជំពូក៥

ការផ្តល់ពិន្ទុលើការវាយតម្លៃការសិក្សារបស់និស្សិត

**ប្រការ៩:** ការផ្តល់ពិន្ទុលើការវាយតម្លៃការសិក្សារបស់និស្សិតមានដូចតទៅៈ

- វត្តមានសិក្សា ១០ភាគរយ

- កិច្ចការផ្ទាល់មាត់,កិច្ចការផ្ទះ,និងកិច្ចការស្រាវជ្រាវ​​ ១៥ភាគរយ

- ការប្រឡងពាក់កណ្តាលវគ្គសិក្សា ២៥ភាគរយ

- ការប្រឡងបញ្ចប់វគ្គសិក្សា ៥០ភាគរយ

 ជំពូក៦

លទ្ធផលវាយតម្លៃការសិក្សារបស់និស្សិត

**ប្រការ១០:** និស្សិតដែលចាត់ទុកថាប្រឡងជាប់លុះណតែពិន្ទុសរុបលើមុខវិជ្ជាទទួលបានយ៉ាងទាប ៥០ភាគរយ និងមានក្រមសីលធម៌ល្អ។

**ប្រការ១១:** និស្សិតដែលវាយតម្លៃជាប់ ត្រូវបានអនុញ្ញាតឱ្យឡើងថ្នាក់ ឬប្រគល់សញ្ញាបត្រជូន។

**ប្រការ១២:** និស្សិតដែលបានវាយតម្លៃធ្លាក់ជាលើកទីមួយ នឹងត្រូវបានអនុញ្ញាតឱ្យធ្វើការវាយតម្លៃជាលើកទីពីរ ប៉ុន្តែបើវាយតម្លៃលើកទីពីរធ្លាក់ទៀត ត្រូវចាត់ទុកថាធ្លាក់លើមុខវិជ្ជានោះ។

**ប្រការ១៣:** និស្សិតដែលបានប្រឡងធ្លាក់ពីរមុខវិជ្ជា ក្នុងមួយឆ្នាំសិក្សាត្រូវរៀនត្រួតថ្នាក់។ ​និស្សិតអាចឡើងថ្នាក់បានប្រសិនបើមានការឯកភាពពីគណៈកម្មការវិន័យ(តាមរយៈការវាយតម្លៃជាប្រចាំ ដែលបានបង្ហាញថានិស្សិតរូបនោះមានការគោរពវិន័យ​ និងបានមករៀនទៀងទាត់ល្អ) ប៉ុន្តែនិស្សិតរូបនោះត្រូវសិក្សាបំពេញក្រេឌីតលើមុខវិជ្ជាដែលធ្លាក់ និងត្រូវធ្វើការប្រឡងឡើងវិញជាមួយជំនាន់ក្រោយ។

ជំពូក៧

អវសានគោលការណ៍

**ប្រការ១៤:** រាល់គោលការណ៍ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះ ត្រូវចាត់ទុកជានិរាករណ៍។

**ប្រការ១៥:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកលវិទ្យាល័យលើការ កែតំរូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក៨

ការចូលជាធរមាន

**ប្រការ១៦:** គោលការណ៍នេះបានអនុម័តជាផ្លូវការ និងមានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខា នេះតទៅ។

បណ្ឌិត ទុន ភក្តី

បាត់ដំបង ថ្ងៃទី...............ខែ...............ឆ្នាំ២០...

សាកលវិទ្យាធិការ

ចម្លងជូន

* ក្រុមប្រឹក្សាភិបាល

“ដើម្បីជ្រាបជាព័ត៌មាន”

* គ្រប់ការិយាល័យពាក់ព័ន្ធ

“ដើម្បីអនុវត្ត”

* ឯកសារ កាលប្បវត្តិ